સદરૃદ્દીન અને બદરૃદ્દીન બંને સગાં ભાઈઓ હોવાથી બંનેના પિતા એક જ હોય તે સ્વાભાવિક છે અને બંનેની અટક પણ એક જ હોય તે સમજી શકાય એવું છે. આ બંને ભાઈઓ માત્ર બે મિનિટના ફરકમાં જન્મ્યા હતા. સદરૃ બદરૃ કરતાં બે મિનિટ મોટો હોવાથી બને એક જ ધોરણમાં ભણતા હતા. સદરૃ માત્ર બે મિનિટ વહેલો આવ્યો એમાં ભણવામાં ખૂબ જ હોશિયાર થયો અને બદરૃ બે મિનિટ મોડો પડ્યો એમાં સાવ ‘ઢ’ જેવો જ રહ્યો. નવમા ધોરણ સુધી તો સ્થાનિક પરીક્ષાઓ લેવાય એટલે બદરૃદ્દીનની બગી ઊભી ન રહી, પરંતુ દસમાની પરીક્ષા આવી અને બદરૃના માથે બોધરેશન સવાર થયું. અંબાલાલનો સુપુત્ર દામોદર બદરૃદ્દીન સાથે તંદુરસ્ત સ્પર્ધા કરી શકે એવો ઠોઠ છે તેથી દામોદરને બદરૃ સાથે મઝા આવે એટલી સદરૃ સાથે ન આવે.